KIRJALLINEN KYSYMYS E-1277/02 esittäjä(t): Monica Frassoni (Verts/ALE) komissiolle. Tolmezzon (Udine) paperitehdas ja pääministerin määräys 14. helmikuuta 2002.



Virallinen lehti nro 277 E , 14/11/2002 s. 0176 - 0177



KIRJALLINEN KYSYMYS E-1277/02 esittäjä(t): Monica Frassoni (Verts/ALE) komissiolle (6. toukokuuta 2002) Aihe: Tolmezzon (Udine) paperitehdas ja pääministerin määräys 14. helmikuuta 2002 Joitain viikkoja sitten tuomioistuin antoi määräyksen takavarikoida Udinen maakunnassa Tolmezzossa sijaitsevan paperitehtaan todettuaan, että tehtaasta pääsi hyvin saastuttavaa jätettä kunnan viemäriverkostoon. Suurin osa jätteistä päätyi Tagliamento-jokeen, ilman että ne johdettiin ensin kunnan jätevesipuhdistamoihin. Jätteiden eri ainesosia ja erityisesti ammoniakkia, biokemiallista hapenkulutusta, sulfiitteja, fenoleja, pinta-aktiivisia aineita, nitriittejä, nitraatteja ja hiilivetyjä koskevat pitoisuudet ylittivät kaikki laissa säädetyt arvot, mistä on aiheutunut huomattavia vahinkoja ympäristölle ja Tagliamento-joelle. Italian hallitus julisti 24. helmikuuta 1992 annettuun väestönsuojelulakiin N:o 225 perustuvalla pääministerin määräyksellä 14. helmikuuta 2002 Tolmezzon kuntaan jätevesien puhdistusta koskevan sosio-ympäristöllisen hätätilan ja antoi Friuli-Venezia Giulian alueen maaherralle valtuudet johtaa hätätoimia. Seuraavana päivänä maaherra salli Tolmezzon paperitehtaan jätteiden päästöt nykyisissä olosuhteissa ja odotettaessa yksityiskohtaisia tietoja. Vuoden 1992 lakia N:o 225, jonka tavoitteena on hätätilanteisiin ja luonnonkatastrofeihin vastaaminen, ei käytetty saastuttamisen ehkäisemiseksi ja ympäristön suojelemiseksi vaan päinvastaiseen tarkoitukseen, eli paperitehtaan sulkemisesta aiheutuvasta vahingosta selviytymiseksi. Näin oikeutettiin lain rikkominen ja annettiin muille italialaisille yrityksille mahdollisuus toimia ikään kuin myös niillä olisi täydet valtuudet saastuttaa väestönsuojelulakiin vedoten ja liiketoiminnan lopettamisella ja pakkoirtisanomisilla uhaten. Vaikuttaa siltä, että kaikki tämä on selkeästi yhteisön direktiivien 76/464/ETY(1) (vesiympäristöön päästettyjen vaarallisten aineiden aiheuttama pilaantuminen) ja 91/271/ETY(2) (yhdyskuntajätevesien käsittely) vastaista. Aikooko komissio ryhtyä toimenpiteisiin, koska Italia on rikkonut yhteisön säännöksiä? (1) EYVL L 129, 18.5.1976, s. 23. (2) EYVL L 135, 30.5.1991, s. 40. Margot Wallströmin komission puolesta antama vastaus (12. kesäkuuta 2002) Komission tehtävänä on varmistaa yhteisön lainsäädännön oikea soveltaminen EY:n perustamissopimuksen sille suomien valtuuksien nojalla. Sopimuksen noudattamista valvoessaan komissio ryhtyy epäröimättä kaikkiin tarvittaviin toimiin, kuten EY:n perustamissopimuksen 226 artiklan mukaiset rikkomisesta johtuvat menettelyt, varmistaakseen yhteisön lainsäädännön noudattamisen. Parlamentin jäsenen tarkoittamassa yksittäisessä tilanteessa mahdollisesti kyseeseen tulevat yhteisön lainsäädännön kohdat ovat yhteisön vesiympäristöön päästettyjen vaarallisten aineiden aiheuttamasta pilaantumisesta 4. toukokuuta 1976 annettu neuvoston direktiivi 76/464/ETY sekä yhdyskuntajätevesien käsittelystä 21. toukokuuta 1991 annettu neuvoston direktiivi 91/271/ETY. Koska komissio ei ole aiemmin ollut tietoinen parlamentin jäsenen kuvailemasta tilanteesta, komissio ryhtyy asianmukaisiin toimiin kerätäkseen yksityiskohtaiset tiedot siitä ja varmistaakseen EY:n perustamissopimuksen määrittelemän toimivallan rajoissa yhteisön lainsäädännön noudattamisen. Jos komissio päätyy siihen tulokseen, että yhteisön lainsäädäntöä on tapauksessa rikottu, se ei epäröi EY:n perustamissopimuksen noudattamisen valvojana ryhtyä kaikkiin tarvittaviin toimiin, mukaan lukien 226 artiklan mukaiseen rikkomisesta johtuvaan menettelyyn, taatakseen, että asiaan liittyvää yhteisön lainsäädäntöä noudatetaan.